
/Nosaukums A/
pilnvarotajai personai

E‑pasts: /elektroniskā pasta adrese/

Maksātnespējas procesa administratorei
/Administrators/
[bookmark: _Hlk185364843]Paziņošanai e‑adresē

Par /Nosaukums A/ sūdzību par maksātnespējas procesa administratores /Administrators/ rīcību /SIA "Nosaukums B"/ maksātnespējas procesā

[bookmark: _Hlk124745969][bookmark: _Hlk216959681]Maksātnespējas kontroles dienestā 2026. gada 21. aprīlī saņemta /Nosaukums A/ (turpmāk – Iesniedzējs) pilnvarotās personas zvērināta advokāta /pers. A/ 2026. gada 20. aprīļa sūdzība (turpmāk – Sūdzība) par maksātnespējas procesa administratora (turpmāk – administrators) /Administrators/, /amata apliecības numurs/, (turpmāk – Administratore) rīcību SIA "/Nosaukums A/", /reģistrācijas numurs/, maksātnespējas procesā.
Izskatot Maksātnespējas kontroles dienesta rīcībā esošo informāciju par Iesniedzēja maksātnespējas procesa gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /lietas numurs/ pasludināts Parādnieka maksātnespējas process un par Parādnieka maksātnespējas administratoru iecelta Administratore.
[2] Sūdzībā norādīts turpmākais.
Iesniedzējs 2026. gada 16. janvārī Administratorei iesniedza kreditora prasījumu.
[2.1] Administratore 2026. gada 18. janvārī sagatavoja lūgumu par trūkumu novēršanu /numurs/ (turpmāk – Lūgums), norādot uz vairākiem trūkumiem kreditora prasījumā.
Ievērojot Lūgumā norādītos apstākļus, Iesniedzējs, sniedzot papildu paskaidrojumus, iesniedzot papildu dokumentus un informāciju, 2026. gada 27. janvārī (plkst. 20.55) iesniedza Administratorei kreditora prasījuma precizējumus (turpmāk – Precizējumi) par katru norādīto Lūguma punktu secīgā kārtībā. 
Savukārt jau 2026. gada 29. janvārī (plkst. 15.24), tas ir, būtībā vienas darba dienas laikā tika saņemts Administratores lēmums par kreditora prasījuma neatzīšanu /numurs/ (turpmāk – Administratores 1. lēmums).
Par Administratores 1. Lēmumu Iesniedzējs /tiesas nosaukums/ iesniedza 2026. gada 27. februāra sūdzību (turpmāk – Iesniedzēja 1. sūdzība).
Ar /tiesas nosaukums/ 2026. gada 17. marta lēmumu civillietā /lietas numurs/ (turpmāk – Tiesas 1. lēmums) tika apmierināta Iesniedzēja 1. sūdzība, uzdodot Administratorei novērst pieļauto pārkāpumu un atkārtoti izvērtēt Iesniedzēja kreditora prasījumu.
Neskatoties uz minēto un Tiesas 1. lēmumā konstatēto un atzīto, Administratore ar to pašu pamatojumu, argumentāciju un kļūdainu viedokli, kas izteikti nepamatotajā Administratores 1. lēmumā, pieņēma jaunu 2026. gada 22. marta lēmumu /numurs/ (turpmāk – Administratores 2. lēmums) par Iesniedzēja kreditora prasījuma neatzīšanu pilnā apmērā.
Par Administratores 2. lēmumu Iesniedzējs atkārtoti iesniedza sūdzību (turpmāk – Iesniedzēja 2. sūdzība) /tiesas nosaukums/ 2026. gada 13. aprīlī.
[2.2] Neskatoties uz iesniegto Iesniedzēja 2. sūdzību /tiesas nosaukums/, Iesniedzējs uzskata par nepieciešamu iesniegt Sūdzību arī Maksātnespējas kontroles dienestam, lai vērstu uzmanību uz Administratores klaju Tiesas 1. lēmuma nepildīšanu. Proti, Tiesas 1. lēmumu, ar kuru atcelts Administratores 1. lēmums par Iesniedzēja kreditora prasījuma neatzīšanu un norādīts Administratores nepamatotais viedoklis par Iesniedzēja kreditora prasījuma neatzīšanu.
Līdz ar to Sūdzība nav par to, ka Administratore nav atzinusi kreditora prasījumu vai par strīdu par tiesībām. Sūdzība ir par to, ka Administratore Iesniedzējam nezināmu iemeslu dēļ ir pilnībā ignorējusi Tiesas 1. lēmumu un tajā sniegtās atziņas par Administratores rīcību. 
Administratore nav rīkojusies pamatoti, godīgi, objektīvi un pareizi. Iesniedzēja ieskatā Maksātnespējas kontroles dienestam jāizvērtē konkrētā rīcība un jāpiemēro attiecīgais tiesiskais pienākums. Administratore nav ievērojusi pieņemto Tiesas 1. lēmumu un atkārtoti atteikusi Iesniedzēja kreditora prasījumu atzīšanu, stūrgalvīgi un principiāli izmantojot tos pašus apstākļus un pamatojumus, par kuriem Iesniedzējs jau bija sniedzis Iesniedzēja 1. sūdzību un par kuriem tiesa jau lēmusi, atzīstot Iesniedzēja 1. sūdzību par pamatotu un uzdodot Administratorei novērst pieļauto pārkāpumu un atkārtoti izvērtēt Iesniedzēja kreditora prasījumu. 
Taču Administratore nav izpildījusi tiesas uzlikto uzdevumu un atkārtoti noraidījusi Iesniedzēja kreditoru prasījumu ar pilnīgi tiem pašiem argumentiem un apstākļiem. Iesniedzējam nav saprotama šāda Administratores neobjektivitāte un neiedziļināšanās.
[2.3] Iesniedzējs apzinās, ka Tiesas 1. lēmums neuzliek Administratorei pienākumu atzīt Iesniedzēja kreditora prasījumu, taču to pašu argumentu "pārkopēšana" no Administratores 1. lēmuma uz Administratores 2. lēmumu nevar uzskatīt par likumam atbilstošu rīcību vai jaunu argumentāciju. Lai skaidrāk atspoguļotu Administratores Tiesas 1. lēmuma ignorēšanu Sūdzība ietver salīdzinājuma tabulu, kurā atspoguļoti Administratores izmantotie argumenti pirms un pēc Tiesas 1. lēmuma. Proti, minētajā tabulā ir atspoguļoti Administratores 1. lēmuma argumenti, salīdzot tos ar Administratores 2. lēmuma argumentiem.[footnoteRef:1] [1:  Tā kā Sūdzībā ietvertā tabula ir zināma gan Iesniedzējam, gan Administratorei, saņemot Sūdzību, Maksātnespējas kontroles dienests to šajā lēmumā neatreferē.] 

[2.4] Visus Administratores norādītos argumentus un pamatojumus Iesniedzējs, iesniedzot Iesniedzēja 1. sūdzību, jau bija atspēkojis. Par to tiesa lēma Tiesas 1. lēmumā. 
Acīmredzami, ka Administratore ne tikai nav pilnvērtīgi iepazinusies ar Iesniedzēja kreditora prasījuma dokumentāciju, bet arī ne ar Iesniedzēja 1. sūdzību, ne ar Tiesas 1. lēmumu. Iesniedzējs vērš uzmanību, ka nekādi jauni argumenti jeb pamatojumi pēc būtības Administratores 2. lēmumā arī nav. 
Iesniedzējs norāda, ka Administratores 2. lēmumā ir divi nebūtiski jauninājumi, kam nav izšķirošas nozīmes (detalizētāk skatīt šā lēmuma 2.8., 2.9. punktu). Iesniedzēja ieskatā nav saprātīgu šaubu, ka Administratore nav izpildījusi Tiesas 1. lēmumu. Turklāt Iesniedzējs norāda, ka Administratores 2. lēmums satur pat šaurāku izvērtējumu nekā Administratores 1. lēmums. 
[2.5] Īsumā par Iesniedzēja kreditora prasījumu un Iesniedzēja 1. sūdzību Iesniedzējs norāda, ka Iesniedzēja ieskatā Administratore nav iedziļinājusies un pilnvērtīgi izvērtējusi Iesniedzēja kreditora prasījumu un ACMI līgumu, uz kuru ir balstīts viss Iesniedzēja kreditora prasījums, kas sadalīts trīs atsevišķās summās (jo tiem ir atsevišķi no ACMI līguma izrietoši pamati). Administratore izmantojusi formālus apstākļus un radījusi jaunus neesošus apstākļus, lai radītu šķietamu situāciju, ka ir strīds par tiesībām. 
Iesniedzēja iesniegtais kreditora prasījums sastāv no trim atsevišķiem prasījumiem, kas visi izriet no ACMI līguma un ir pamatoti ar:
1) drošības depozīta atmaksu saistībā ar ACMI līguma beigām (turpmāk – 1. Prasījums);
2) nomas maksas apmēra savstarpējiem norēķiniem saistībā ar korekcijām (turpmāk – 2. Prasījums); 
3) atsevišķiem papildu pakalpojumiem no Iesniedzēja puses par labu Parādniekam saistībā ar ACMI līguma izpildi, kas nav tieši saistīti ar nomas maksu, bet ir saistīti ar nomas priekšmetu, tostarp lidmašīnas stāvokli, tehnisko nodrošinājumu vai apkalpi, kad tas bija jānodrošina Parādniekam (jo ietilpa nomas maksā) vai bija papildus nepieciešams Parādniekam pie ACMI līguma izpildes (turpmāk – 3. Prasījums). 
Saistībā ar minētajiem prasījumiem Iesniedzējs lūdz skatīt Iesniedzēja 1. sūdzības 7., 8., 9. punktu.
[2.6] Ar Tiesas 1. lēmumu atzīts, ka no apstrīdētā Administratores 1. lēmuma satura un Administratores rakstveida paskaidrojumiem par iesniegto Iesniedzēja 1. sūdzību izriet, ka Administratore Iesniedzēja kreditora prasījuma pamatotību ir pārbaudījusi, ņemot vērā tikai Administratora rīcībā esošos Iesniedzēja iesniegtos dokumentus, jo Parādnieka grāmatvedības dokumenti viņai nav nodoti. Tāpat Administratores 1. lēmumā apšaubīts starp Parādnieku un Iesniedzēju līdz Parādnieka maksātnespējas procesa pasludināšanai noslēgto darījumu tiesiskums. Tāpat Administratore secināja, ka Iesniedzējam pastāv parādsaistības pret Parādnieku, kas nozīmē, ka starp Iesniedzēju un Parādnieku pastāv strīds par tiesībām.
Vienlaikus tiesa konstatēja, ka ar Iesniedzēja kreditora prasījumam pievienotajiem dokumentiem ir pierādīts, ka Parādnieka un Iesniedzēja starpā noslēgts ilgtermiņa ACMI nomas līgums, pamatojoties uz kuru izrakstīti drošības depozīta rēķini, kurus Iesniedzējs ir apmaksājis. Tālākās sadarbības laikā puses ir vienojušās par līguma grozījumiem, noslēgušas vienošanos par Iesniedzēja parāda samaksu ar ieskaitu. To Administratore Administratores 1. lēmumā par apšauba un vērtē kā spēkā neesošu darījumu.
Turklāt tiesa ar lietā iesniegtajiem pierādījumiem nekonstatēja, ka Parādnieka un Iesniedzēja starpā pastāvētu strīds. Tiesa norādīja, ka nedz Administratore, nedz Iesniedzējs tiesai nav iesnieguši pierādījumus, kas apstiprinātu, ka Iesniedzēja kreditora prasījumu apstiprinošie dokumenti: nomas līgums un rēķini, būtu tiesiskā ceļā apstrīdēti, kas būtu par pamatu atzīt, ka starp Parādnieku un Iesniedzēju pastāvētu strīds.
Tādējādi tiesa norādīja, ka aplūkojamajā gadījumā Administratorei nebija tiesiska pamata neatzīt Iesniedzēja kreditora prasījumu, pamatojoties uz argumentu, ka par konkrēto prasījumu starp Parādnieku un Iesniedzēju pastāv strīds. Savukārt gadījumā, ja pārbaudot Parādnieka dokumentus, Administratore konstatēs, ka Iesniedzējam ir neizpildītas saistības pret Parādnieku vai tas ir nodarījis Parādniekam zaudējumus, Administratorei ir tiesības celt attiecīgu prasību, kā tas ir noteikts Maksātnespējas likuma 63. panta pirmās daļas 11. punktā.
Rezumējot iepriekš minēto, Tiesas 1. lēmumā norādīts, ka tiesa uzskata, ka aplūkojamajā gadījumā Administratorei atkārtoti ir jāizvērtē Iesniedzēja kreditora prasījums, to atzīstot vai neatzīstot, kā arī lēmumā jānorāda argumenti, kas liecina par strīdu pēc būtības un jānorāda apstākļi, kas to pamato.
Tādējādi tiesa atzina, ka Iesniedzēja 1. sūdzība ir apmierināma, jo Administratores 1. lēmums nav pamatots un neatbilst Maksātnespējas likuma prasībām. Līdz ar to tiesa Administratorei uzdeva novērst pieļauto pārkāpumu.
[2.7] Ņemot vērā Tiesas 1. lēmuma atziņas un norādes, Iesniedzēja ieskatā Administratore vairs nevarēja izmantot tos pašus Administratores 1. lēmuma nepamatotos argumentus un apstākļus, taisot jaunu lēmumu, lai atkārtoti radītu šķietamu strīdu par pašas izdomātiem formāliem apstākļiem, kuri faktiski arī nemaz nav. Detalizētāk par minēto Iesniedzējs lūdz skatīt Iesniedzēja 1. sūdzībā.
Iesniedzēja ieskatā nav arī nozīmes papildu argumentācijas izteikšanai Administratores 2. lēmumā par noslēgto līgumu, kas satur ieskaita pazīmes. Proti, arī par to Tiesas 1. lēmumā tiesnese norādījusi, ka gadījumā, ja pārbaudot Parādnieka dokumentus, Administratore konstatēs, ka Iesniedzējam ir neizpildītas saistības pret Parādnieku vai tas ir nodarījis Parādniekam zaudējumus, Administratorei ir tiesības celt attiecīgu prasību saskaņā ar Maksātnespējas likuma 63. panta pirmās daļas 11. punktu.
[2.8] Administratore, kā norādīts Administratores 2. lēmumā, 2026. gada 14. martā ir iesniegusi /tiesas nosaukums/ prasību ar lūgumiem: 
1) atzīt starp Parādnieku, /Nosaukums C/, /Nosaukums D/ un Iesniedzēju, /Nosaukums E/, /Nosaukums F/, /Nosaukums G/ noslēgto vienošanos par izlīgumu daļā par ieskaita piemērošanu par spēkā neesošo no tā noslēgšanas brīža;
2) piedzīt no atbildētājiem Iesniedzēja, /Nosaukums E/, /Nosaukums F/, //Nosaukums G/ parādu 500 000 euro apmērā par labu Parādniekam.
Minētajam apstāklim nav izšķirošas nozīmes, jo tiesa Tiesas 1. lēmumā jau norādīja uz Administratores tiesībām celt prasību tiesā, pamatojoties uz Maksātnespējas likuma 63. panta pirmās daļas 11. punktu (skatīt arī šā lēmuma 2.7. punktu).
Līdz ar to Administratores celtā prasība neietekmē Iesniedzēja kreditora prasījuma atzīšanu. Tas, vai tiešām ir radīti zaudējumi (kam Iesniedzējs nepiekrīt, jo tika dzēsti savstarpēji prasījumi) ir prasības priekšmeta izšķiramais strīds civillietā. Administratores viedoklis par prasījumu un tās prasības celšana nevar ietekmēt Iesniedzēja pastāvošās tiesības.
Iesniedzējs norāda, ka Administratores 2. lēmums satur jaunu argumentu par to, ka uz minētās vienošanās noslēgšanas brīdi Iesniedzējam vēl nebija iestājušās tiesības uz drošības depozīta izmaksu. Līdz ar to prasījumu dzēšana, izmantojot drošības depozīta daļu 500 000 euro apmērā, nebija pamatota. 
Taču arī šis Administratores piesauktais apstāklis esošajā situācijā nevar būt par pamatu Iesniedzēja kreditora prasījuma atzīšanai vai neatzīšanai, jo saskaņā ar Tiesas 1. lēmumā sniegtajām atziņām, ja Administratore uzskata, ka ar vienošanās noslēgšanu Parādniekam ir rādīti zaudējumi, Administratorei jāvēršas vispārējas jurisdikcijas tiesā ar attiecīgu prasību par zaudējumu piedziņu, nevis jāizmanto šis apstāklis, lai noraidītu Iesniedzēja kreditora prasījumu.
[2.9] Savukārt Administratores 2. lēmuma atziņa[footnoteRef:2], pati par sevi neveido pamatu Iesniedzēja kreditora prasījumu neatzīšanai, jo viens no Iesniedzēja 1. sūdzības apstākļiem bija tas, ka par 3. Prasījumu tika prasīts tikai vispārējs skaidrojums. Ja būtu prasīti papildu dokumenti, tad šādus Iesniedzējs vēl būtu varējis iesniegt.[footnoteRef:3]  [2:  Skatīt Administratores 2. lēmuma 9. punktu.]  [3:  Skatīt Iesniedzēja 1. sūdzību no 9.3. līdz 9.8. punktam.] 

Saistībā ar minēto pēc Tiesas 1. lēmuma pieņemšanas, lai paātrinātu procesu Iesniedzējs iesniedza tos papildu dokumentus, kurus Iesniedzējs būtu varējis vēl iesniegt Administratorei, atsaucoties uz Lūgumu, ja Administratore tos būtu vispār prasījusi. Vienlaikus saistībā ar minēto Iesniedzējs arī norāda, ka viens no Iesniedzēja 1. sūdzības pamatiem bija apstāklis, ka Administratore pamatojusi Administratores 1. lēmumu ar trūkstošiem dokumentiem, kas pat netika pieprasīti.[footnoteRef:4] Iesniedzējs atkārtoti norāda, ka gadījumā, ja Administratore to būtu prasījusi, tad Iesniedzējs būtu tādus iesniedzis. [4:  Skatīt Iesniedzēja 1. sūdzību no 9.3. līdz 9.8. punktam.] 

[2.10] Neskatoties uz to pašu izmantoto argumentāciju Administratores 2. lēmumā Iesniedzējs uzskata par nepieciešamu norādīt uz atsevišķiem absurdiem un kļūdainiem Administratores pieņēmumiem, kas joprojām atkārtojas un kas neatbilst faktiskajiem apstākļiem.
[2.10.1] Iesniedzējs visu prasījumu pamats ir starp Iesniedzēju un Parādnieku noslēgtais ilgtermiņa ACMI nomas līgums. Kaut arī ACMI līguma nosaukumā ir izmantots vārds noma, Administratore nav ņēmusi vērā ACMI līguma raksturu un būtību kontekstā ar ACMI nomas izpratni aviācijas nozarē.
Apzīmējums ACMI ir saīsinājums angļu vārdiem "Aircraft", "Crew", "Maintenance", "Insurance". Proti, ACMI nomas gadījumā tiek iznomāts viss pakalpojumu kopums – lidmašīna, lidmašīnas apkalpe, tehniskā apkope un apdrošināšana. ACMI nomas gadījumos iznomātājs (šajā situācijā Parādnieks) saglabā gan faktisku (fizisku) turējumu, gan valdījumu par iznomāto objektu, tostarp arī tā tehnisko darbību. Netiek iznomātas pašas lidmašīnas ar to faktisku nodošanu nomniekam uz konkrēto nomas laiku.
Konceptuāla līdzība ACMI nomai ir ar čarterreisu nolīgšanu, taču atšķiras ar ilgumu un operacionālo nodrošināšanu. Čarterreiss parasti ir vienam lidojumam, bet ACMI noma ir ilgtermiņa pakalpojuma noma, kuras ietvaros iznomātājs nodrošina nepārtrauktu pakalpojuma pieejamību (lidmašīnu, apkalpi, apkopi un apdrošināšanu) nomnieka plānotajām darbībām (lidojumiem) ilgākā laika periodā. 
Minētais ir pamatots arī ACMI līguma 1.b. punktā. Līdz ar to nomas objekti jeb lietu kopums, tostarp lidmašīna, nemaz nenonāk nomnieka faktiskā (fiziskā) turējumā vai valdījumā, tostarp operatīvajā darbībā. 
Tas arī ir galvenais iemesls, kāpēc Administratores lēmumi jau pēc būtības ir kļūdaini. Proti, tie ir sagatavoti, uzskatot ACMI nomu par klasisku priekšmeta nomu, kas ir, piemēram, par dzīvokļiem un citiem nekustamajiem īpašumiem, kad lieta tiek nodota faktiskā turējumā.
[2.10.2.] Administratores arguments par lidmašīnu izmantošanu ārpus nomas termiņa ir pirmo reizi izvirzīts tikai Administratores 1. lēmumā. Pirms tam Administratore nav prasījusi Iesniedzējam sniegt jebkādu informāciju par minēto. Ja attiecīgais pieprasījums būtu izteikts Lūgumā, Iesniedzējs būtu iesniedzis pierādījumus – e-pasta saraksti starp Iesniedzēju un Parādnieku, kas apliecina, ka šo divu lidmašīnu nodošanas aizkavēšanās notikusi tieši Parādnieka iniciatīvas dēļ.[footnoteRef:5] [5:  Skatīt Iesniedzēja 1. sūdzības 7.10. punktu.] 

[2.10.3] Administratore joprojām uzskata, ka ACMI līguma 5.5. punkts paredz lidmašīnu nodošanu, kaut arī līguma punkts ir par virtuves un lidmašīnas salona aprīkojuma nodošanu, bet ne pašas lidmašīnas nodošanu[footnoteRef:6]. ACMI līgums nevienā brīdī vispār neparedz lidmašīnas nodošanu nomniekam un atpakaļ iznomātājam. Nav paredzēti nekādi dokumentāli apliecinājumi nedz lidmašīnu pieņemšanai, nedz to nodošanai. Skaidrības labad Iesniedzējs norāda, ka nevar pastāvēt strīds, ka nomas objekts neatrodas pie Iesniedzēja. Šāds Administratores arguments arī nebija izteikts Administratores 1. lēmumā. [6:  Detalizētāk skatīt Iesniedzēja 1. sūdzības 7.4. punktu.] 

[2.10.4] Administratores norāde, ka, nepastāvot nodošanas aktiem, nav iespējams konstatēt lidmašīnu stāvokli, iekārtu nodošanu, nodošanas vietas vai salīdzināt degvielas līmeni lidmašīnās, ir Administratores pašas radīta šķietamību par strīdu par tiesībām, neiedziļinoties ACMI līgumā, faktiskajā situācijā un paša Parādnieka izrakstītajos kredītrēķinos. Parādnieka izrakstītie kredītrēķini faktiski satur paša Parādnieka konstatējumu pēc ACMI līguma beigām, tostarp iekārtu nodošanu, degvielas līmeņa salīdzināšanu utt.
Minēto degvielas salīdzināšanas procedūru atbilstoši ACMI līgumam jau bija veicis pats Parādnieks un par to arī izrakstījis kredītrēķinus, kas pievienoti un ietilpst Iesniedzēja kreditora prasījumā. ACMI līguma A. pielikuma 1.8. punkts skaidri nosaka: pēc atpakaļnodošanas lidojuma veikšanas, tiek veikta degvielas salīdzināšana ar līmeni, kurš bija pirms nodošanas lidojuma veikšanas. 
Attiecīgi degvielas līmenis tiek noteikts pēc lidmašīnu ierašanas iznomātāja norādītajā lidostā, tas ir, kad iznomātājs pats to tur nogādā, kad ir beidzies lidojums un Iesniedzēja operacionālā noma.[footnoteRef:7] Administratore pēc būtības uzliek Iesniedzējam pienākumu iesniegt minētos dokumentus, lai gan Iesniedzējam šos dokumentus izstrādāt nav ne pienākums, ne arī faktiskas iespējas. Proti, Iesniedzējam nav un nevar būt informācijas par degvielas līmeņa stāvokli lidmašīnās atbilstoši ACMI līguma būtībai. [7:  Detalizētāk skatīt Iesniedzēja 1. sūdzības 7.11., 7.12. punktu.] 

Tieši kredītrēķinu izrakstīšana apliecina Parādnieka darbību, kad pēc lidmašīnu operacionālās atpakaļ saņemšanas tas ir konstatējis un salīdzinājis degvielas līmeni, un attiecīgi koriģējis nomas maksu izrakstīto kredītrēķinu apmērā. Līdz ar to acīmredzams, ka Parādnieks faktiski jau bija ierēķinājis maksu par abu lidmašīnu izmantošanu 2025. gada oktobrī. 
Atbilstoši ACMI līgumā iestrādātai laika uzskaites sistēmai tieši Parādnieks ir atbildīgs par laika uzskaiti un nomas maksas rēķinu izrakstīšanu. Ne Iesniedzējam, ne Administratorei nav pamata neticēt Parādnieka sagatavotajiem rēķiniem un uzskatīt, ka par daļu no nomas maksas rēķins nav izrakstīts.
[2.10.5] Kredītrēķinus, par kuriem Administratore rada šķietamu strīda par tiesībām situāciju, ir paša Parādnieka izrakstīts rēķins saistībā ar ACMI līguma nomas maksas korekciju. Tas izriet no paša Parādnieka konstatējumiem par nolidotajām (jeb izmantotām) stundām un distanci. Pieņēmums, ka paša Parādnieka izrakstīto kredītrēķina izmantošanai ir nepieciešams pierādīt, vai citas Iesniedzēja saistības pret Parādnieku ir izpildītas, nav pamatots ne ar normatīvajiem aktiem, ne loģikas likumiem.
[2.11] Parādnieka maksātnespējas procesa administrators kā amatpersona ir atbildīgs par Parādnieka maksātnespējas procesa sekmīgu īstenošanu. Saskaņā ar Maksātnespējas likuma 74. panta pirmo daļu un 75. panta pirmo daļu administratora pienākums ir pārbaudīt kreditoru prasījumu pamatotību un atbilstību normatīvo aktu prasībām, kā arī pieņemt pamatotu lēmumu par kreditora prasījuma atzīšanu, neatzīšanu vai daļēju atzīšanu. Iesniedzēja ieskatā Administratore nerīkojas pamatoti, bet gan principiāli atsakot Iesniedzēja kreditora prasījuma atzīšanu, rupji neievēroja pieņemto Tiesas 1. lēmumu, izdomā formālus apstākļus Iesniedzēja kreditora prasījuma neatzīšanai. 
Tā kā Administratore neievēro ar Tiesas 1. lēmumu uzliktos pienākumus un, lai izvairītos no līdzīgas situācijas atkārtošanas turpmāk, Iesniedzējs uzskata, ka Administratorei būtu jāuzdod novērst pārkāpumu un atkārtoti izvērtēt kreditora prasījumu, nosakot Administratorei aizliegumu vai dodot norādi aizliegt izmantot tos pašus apstākļus un pamatojumus, kurus Administratore ir izmantojusi iepriekš pieņemtajos lēmumos. Šāda Administratora rīcība ir aizskārusi Iesniedzēja likumiskās tiesības.
[2.12] Ņemot vērā minētos faktiskos un tiesiskos apstākļus, ievērojot Maksātnespējas likuma 175. pantu, Iesniedzējs lūdz:
1) pieņemt un izskatīt Sūdzību par Administratores rīcību maksātnespējas procesā un pildot likumā noteiktos vispārējos pienākumus;
2) izvērtēt Administratores rīcību Parādnieka maksātnespējas procesā un konstatēt, ka Administratore neievēroja Tiesas 1. lēmumu;
3) uzdot Administratorei novērst pārkāpumu un atkārtoti izvērtēt kreditora prasījumu, nosakot Administratorei aizliegumu vai dodot norādi aizliegt izmantot tos pašus apstākļus un pamatojumus, kurus Administratore ir izmantojusi iepriekš pieņemtos lēmumos.
Sūdzībai pievienoti Iesniedzēja ieskatā to pamatojošie dokumenti.
[3] Maksātnespējas kontroles dienests 2026. gada 22. aprīļa vēstulē /numurs/ lūdza Administratorei iesniegt rakstveida paskaidrojumus par Sūdzībā minētajiem apstākļiem.
[bookmark: _Hlk152911761][4] Maksātnespējas kontroles dienestā 2026. gada 30. aprīlī saņemta Administratores 2026. gada 30. aprīļa vēstule /numurs/ (turpmāk – Paskaidrojumi), kurā sniegti paskaidrojumi par Sūdzību.
Paskaidrojumos norādīts turpmākais.
[4.1] Administratore 2026. gada 16. janvārī saņēma Iesniedzēja kreditora prasījumu par kopējo prasījumu 1 002 050,91 euro un 9 900 ASV dolāru apmērā.
Pārbaudot Iesniedzēja kreditora prasījumu un pievienotos dokumentus, tika konstatēts, ka pieteiktais prasījums satur trūkumus. Līdz ar to Administratore 2026. gada 18. janvārī nosūtīja Iesniedzējam Lūgumu, kurā lūgts novērst konstatētos trūkumus.
Administratore 2026. gada 27. janvārī saņēma Precizējumus. Izvērtējot Iesniedzēja kreditora prasījumu, Precizējumus un Administratora rīcībā nodotos dokumentus, Administratore 2026. gada 29. janvārī pieņēma Administratores 1. lēmumu, neatzīstot Iesniedzēja kreditora prasījumu pilnā apmērā, konstatējot strīdu par tiesībām.
Iesniedzējs 2026. gada 2. martā iesniedza /tiesas nosaukums/ Iesniedzēja 1. sūdzību par Administratores 1. lēmumu.
2026. gada 17. martā /tiesas nosaukums/ nolēma apmierināt Iesniedzēja 1. sūdzību un uzdot Administratorei atkārtoti izvērtēt Iesniedzēja kreditora prasījumu.
Administratore 2026. gada 19. martā saņēma Iesniedzēja iesniegumu ar pielikumiem, kurā tika norādīts, ka saistībā ar Iesniedzēja kreditora prasījuma atkārtotu izvērtēšanu Iesniedzējs iesniedz papildu dokumentus un skaidrojumu. Uz saņemto iesniegumu Administrators sniedza Iesniedzējam atbildi, ka Administratore pārvērtē Administratores 1. lēmumu, izpildot tiesas uzlikto pienākumu un vadoties no tiem dokumentiem, kas bija Administratora rīcībā to pieņemot.
Izpildot ar Tiesas 1. lēmumu uzlikto pienākumu un pārvērtējot Administratores 1. lēmumu, Administratore 2026. gada 22. martā pieņēma Administratores 2. lēmumu par Iesniedzēja nenodrošinātā kreditora prasījuma par galveno prasījumu 1 010 496,57 euro un blakus prasījumu 0 euro neatzīšanu pilnā apmērā.
[4.2] Iesniedzējs 2026. gada 13. aprīlī atkārtoti iesniedza līdzīgu pirmajai sūdzībai Iesniedzēja 2. sūdzību /tiesas nosaukums/ par Administratores 2. lēmumu. Turklāt Iesniedzēja 2. sūdzībā tiesai tāpat kā Sūdzībā dienestam izteikts lūgums aizliegt Administratorei izmantot motivāciju, kas jau norādīta sākotnējā Administratora 1. lēmumā.
Savukārt 2026. gada 20. aprīlī Iesniedzējs iesniedza Sūdzību Maksātnespējas kontroles dienestam par Administratores rīcību saistībā ar Tiesas 1. lēmumu Parādnieka maksātnespējas procesā.
Rezumējot visu Sūdzībā izklāstīto, Administratore secina, ka Iesniedzējs nav apmierināts ar Administratores rīcību pieņemot Administratores 2. lēmumu. Administratore Paskaidrojumos atsaucas uz Sūdzībā izteiktajām pretenzijām un lūgumiem.
[4.3] Lai īstenotu Maksātnespējas likuma 173. panta un citos normatīvajos aktos noteiktās funkcijas, Maksātnespējas kontroles dienests izskata sūdzības par administratora rīcību, izņemot tos likumā noteiktos gadījumus, kad sūdzības par administratora lēmumiem izskatāmas tiesā, kurā ierosināta attiecīgā maksātnespējas procesa lieta.[footnoteRef:8] [8:  Maksātnespējas likuma 174.1 panta 2. punkts.] 

	Kreditors administratora lēmumu par sava prasījuma neatzīšanu vai daļēju atzīšanu ir tiesīgs pārsūdzēt tiesā viena mēneša laikā no lēmuma saņemšanas dienas vai ir tiesīgs viena mēneša laikā no administratora lēmuma saņemšanas dienas iesniegt prasību par strīda izskatīšanu par tiesībām.[footnoteRef:9] [9:  Maksātnespējas likuma 80. panta pirmā daļa.] 

	Savukārt tiesa izskata kreditora, parādnieka pārstāvja vai trešās personas, kuras likumiskās tiesības ir aizskartas, sūdzību par administratora lēmumu vai izsoles aprēķinu juridiskās personas maksātnespējas procesā Maksātnespējas likumā noteiktajos gadījumos.[footnoteRef:10] [10:  Civilprocesa likuma 363.17 panta pirmā daļa.] 

	Tādējādi likumdevējs ir paredzējis Maksātnespējas kontroles dienesta un tiesas kompetences nodalīšanu attiecībā uz kārtību, kādā tiek izskatītas sūdzības par administratora lēmumiem par kreditoru prasījumu atzīšanu, neatzīšanu vai daļēju atzīšanu. Saskaņā ar Civilprocesa likuma 363.17 panta pirmo daļu vienīgi tiesai ir piekritīga sūdzību izskatīšana par administratora lēmumiem par kreditora prasījumu atzīšanu, neatzīšanu vai daļēju atzīšanu.
[4.4] Administrators nodrošina efektīvu un likumīgu juridiskās personas maksātnespējas procesa un fiziskās personas maksātnespējas procesa norisi un mērķu sasniegšanu.[footnoteRef:11] [11:  Maksātnespējas likuma 26. panta otrā daļa.] 

Administratore Paskaidrojumos citē Maksātnespējas likuma 74. pantu par kreditoru prasījumu pārbaudi. 
Pēc kreditoru prasījumu pārbaudes administrators pieņem pamatotu lēmumu par kreditora prasījuma atzīšanu, neatzīšanu vai daļēju atzīšanu. Administrators pilnībā vai daļēji neatzīst kreditora prasījumu, par kuru pastāv strīds starp parādnieku un kreditoru.[footnoteRef:12] [12:  Maksātnespējas likuma 75. panta pirmā daļa.] 

[4.5] Administratore paskaidro, ka Tiesas 1. lēmumā tiesa norādīja arī šādus apsvērumus:
1. Iesniedzējs Administratores 1. lēmumu lūdz atzīt par neatbilstošu normatīvo aktu prasībām, jo tā ieskatā lēmums būtībā satur pašas Administratores radītus neesošus apstākļus un it kā formālus pārkāpumus jeb trūkumus. Turklāt lēmuma taisīšanai izmantoti arī tādi apstākļi, kam nav sakara ar kreditora prasījumu pret Parādnieku.
2. Pēc kreditora prasījuma iesniegšanas, administrators atbilstoši Maksātnespējas likuma 74. panta pirmajai daļai un 75. panta pirmajai daļai pārbauda kreditoru prasījumu pamatotību un atbilstību normatīvo aktu prasībām un pieņem lēmumu par tā atzīšanu, neatzīšanu vai daļēju atzīšanu. Līdz ar to administratoram, pārbaudot kreditoru prasījumu atbilstību normatīvo aktu prasībām, ir jāizvērtē to atbilstība minētajām tiesību normām, proti, vai tie atbilst likumā noteiktajiem kritērijiem, un vai tiem ir pievienoti prasījumu pamatojošie dokumenti.
3. Ar lietā iesniegtajiem pierādījumiem tiesa nav konstatējusi, ka Parādnieka un Iesniedzēja starpā pastāvētu strīds. Nedz Administratore, nedz Iesniedzējs tiesai nav iesnieguši pierādījumus, kas apstiprinātu, ka Iesniedzēja kreditora prasījumu apstiprinošie dokumenti (proti, nomas līgums un rēķini) būtu tiesiskā ceļā apstrīdēti, kas būtu par pamatu atzīt, ka starp Parādnieku un Iesniedzēju pastāvētu strīds.
Tādējādi tiesa uzskata, ka aplūkojamajā gadījumā Administratorei nebija tiesiska pamata neatzīt Iesniedzēja kreditora prasījumu, pamatojoties uz argumentu, ka par konkrēto prasījumu starp Parādnieku un Iesniedzēju pastāv strīds. Ja, pārbaudot Parādnieka dokumentus, Administratore konstatēs, ka Iesniedzējam ir neizpildītas saistības pret Parādnieku vai tas ir nodarījis Parādniekam zaudējumus, Administratorei ir tiesības celt attiecīgu prasību, kā to noteic Maksātnespējas likums.
Rezumējot iepriekš minēto, tiesa uzskata, ka aplūkojamajā gadījumā Administratorei atkārtoti ir jāizvērtē kreditora prasījums, to atzīstot vai neatzīstot, kā arī lēmumā jānorāda argumenti, kas liecina par strīdu pēc būtības un jānorāda apstākļi, kas to pamato.
[4.6] No Maksātnespējas likuma 75. panta devītās daļas izriet, ka pēc tam kad tiesa ir izskatījusi sūdzību par administratora lēmumu par kreditora prasījuma atzīšanu, neatzīšanu vai daļēju atzīšanu, administrators, ja nepieciešams, piecu dienu laikā pēc tiesas lēmuma saņemšanas pieņem lēmumu par kreditora prasījuma atzīšanu, neatzīšanu vai daļēju atzīšanu.
	Ievērojot Maksātnespējas likuma 74. pantu, kreditora prasījuma pamatojuma pirmšķietamības pārbaude un atbilstība normatīvo aktu prasībām ir administratora ekskluzīvā kompetence, ko secīgi administrators veic tikai uz kreditoru iesniegto dokumentu pamata.
Izpildot ar Tiesas 1. lēmumu uzlikto pienākumu, kā arī ņemot vērā, ka Administratorei lēmumā jānorāda argumenti, kas liecina par strīdu pēc būtības, Administratore atkārtoti izvērtēja Iesniedzēja kreditora prasījumu, Precizējumus un Administratores rīcībā esošus dokumentus.
Administratore 2026. gada 22. martā Administrators pieņēma Administratores 2. lēmumu.
[4.7] Izsmeļoša Administratores argumentācija lēmuma pieņemšanā ir detalizēti izklāstīta Administratores 2. lēmumā. Tomēr Administratore vēlas vērst uzmanību uz turpmāko.
[4.7.1] Iesniedzējs 2026. gada 19. martā papildus iesniedza Administratorei iesniegumu ar pielikumiem, norādot, ka saistībā ar Iesniedzēja kreditora prasījuma atkārtotu izvērtēšanu Iesniedzējs iesniedz papildu dokumentus un skaidrojumu.
Iesniedzot sūdzību par administratora lēmumu par kreditora prasījuma atzīšanu, neatzīšanu vai daļēju atzīšanu un vienlaikus lūdzot tiesu izskatīt strīdu par tiesībām, kreditors papildus pievieno tikai tos pierādījumus, kuri kreditora prasījuma iesniegšanas brīdī nebija viņa rīcībā objektīvu apstākļu dēļ.[footnoteRef:13] [13:  Maksātnespējas likuma 80. panta 1.2 daļa.] 

No minētā izriet, ka kreditoram, apstrīdot administratora lēmumu nav atļauts papildināt vai grozīt kreditora prasījumu. Iesniedzējam nav atļauts nepamatoti noklusēt pierādījumus prasījuma pieteikšanas stadijā un iesniegt tos tikai tad, kad administrators jau pieņēmis noraidošu lēmumu. Tiesa savā lēmumā nav vērtējusi Iesniedzēja papildus iesniegtos dokumentus un nav uz tiem atsaukusies. 
Līdz ar to Administratore pārvērtēja Administratores 1. lēmumu, izpildot tiesas uzlikto pienākumu un vadoties no tiem dokumentiem, kas bija Administratores rīcībā to pieņemot.
[4.7.2] Administrators pilnībā vai daļēji neatzīst kreditora prasījumu, par kuru pastāv strīds starp parādnieku un kreditoru.[footnoteRef:14] [14:  Maksātnespējas likuma 75. panta pirmā daļa.] 

	Administratore uzskata, ka konkrētajā gadījumā Iesniedzējs pieteicis prasījumu, par kuru pastāv strīds par tiesībām.
	Pieteiktais Iesniedzēja kreditora prasījums pamatots ar 2025. gada 23. aprīlī starp Parādnieku, /Nosaukums C/, /Nosaukums D/, no vienas puses un Iesniedzēju, /Nosaukums E/., /Nosaukums F/, /Nosaukums G/no otras puses, noslēgto ilgtermiņa ACMI nomas līgumu. Nomas līgums tika grozīts. Turklāt puses 2025. gada 17. septembrī noslēdza arī vienošanos par izlīgumu.
Pārbaudot Administratores rīcībā esošo dokumentāciju, Administratore konstatēja, ka saskaņā ar ilgtermiņa ACMI nomas līguma 2.3. punktu vienpusēja ieskaita pielietošana ir aizliegta. Iesniedzējs vienpusēji pielietoja ieskaitu Parādnieka izrakstītajiem rēķiniem. Savukārt apstāklim, ka Parādnieks bija izrakstījis kredītrēķinus ar nomas korekcijām Administratores ieskatā nav nozīmes.
Pēc juridiskās personas maksātnespējas procesa pasludināšanas administrators atgūst debitoru parādus un veic tiesiskas darbības citas parādnieka mantas atgūšanai.[footnoteRef:15] [15:  Maksātnespējas likuma 65. panta pirmās daļas 6. punkts.] 

Administratoram ir pienākums izvērtēt parādnieka darījumus un celt tiesā prasību par attiecīgā darījuma atzīšanu par spēkā neesošu neatkarīgi no šā darījuma veida, ja tas noslēgts pēc juridiskās personas maksātnespējas procesa pasludināšanas dienas vai četrus mēnešus pirms juridiskās personas maksātnespējas procesa pasludināšanas dienas un tādējādi parādniekam ir nodarīti zaudējumi neatkarīgi no tā, vai persona, ar kuru vai kurai par labu darījums noslēgts, ir vai nav zinājusi par zaudējumu nodarīšanu kreditoriem.[footnoteRef:16] [16:  Maksātnespējas likuma 96. panta pirmās daļas 1. punkts.] 

	Izvērtējot Iesniedzēja kreditora prasījumam pievienotos dokumentus, Administratore 2026. gada 16. martā iesniedza /tiesas nosaukums/ prasības pieteikumu pret ārvalsts komersantiem Ieniedzēju, /Nosaukums E/, /Nosaukums F/ un /Nosaukums G/ par darījuma atzīšanu par spēkā neesošu un zaudējumu atlīdzības piedziņu prasot: 
1) atzīt starp Parādnieku, ārvalsts komersantiem: /Nosaukums C/, /Nosaukums D/, un ārvalsts komersantiem: Iesniedzēju, /Nosaukums E/., /Nosaukums F/, /Nosaukums G/, 2025. gada 17. septembrī noslēgto vienošanos par izlīgumu daļā par ieskaita piemērošanu par spēkā neesošo no tā noslēgšanas brīža;
2) piedzīt no atbildētājiem ārvalsts komersantiem: Iesniedzēja, /Nosaukums E/, /Nosaukums F/., /Nosaukums  G/zaudējumu atlīdzību 500 000 euro par labu Parādniekam.
[4.7.3] Vēl vairāk, Iesniedzējs kreditora prasījumā norādīja, ka saistībā ar iznomātajām lidmašīnām un ilgtermiņa ACMI nomas līguma 13. punkta noteikumiem, Iesniedzējam bija jāveic papildu maksājumi saskaņā ar Parādnieka izrakstītajiem rēķiniem par kopējo summu 32 619,37 euro. Taču tai pat laikā Parādnieks ir arī izrakstījis kredītrēķinus, tostarp par nomas korekcijām par lidojuma stundu un lidojuma ciklu likmju koriģējumiem 171 600,80 euro apmērā. Līdz ar to Parādnieka parāds Iesniedzējam šajā prasījumā ir 138 981,43 euro. Iesniedzējs pielietoja ieskaitu Parādnieka izrakstītajiem rēķiniem, kas tika izrakstīti ilgtermiņa ACMI nomas līguma ietvaros.
Maksātnespējas procesā ir piemērojams patvaļas aizlieguma princips. Proti, kreditors un parādnieks nedrīkst veikt individuālas darbības, kas nodara kaitējumu kreditoru kopuma interesēm.[footnoteRef:17] [17:  Maksātnespējas likuma 6. panta 3. punkts.] 

Savukārt ieskaits juridiskās personas maksātnespējas procesā ir pieļaujams, ja parādnieka un kreditora savstarpējie prasījumi radušies vismaz sešus mēnešus pirms juridiskās personas maksātnespējas procesa pasludināšanas.[footnoteRef:18] [18:  Maksātnespējas likuma 104. pants.] 

Administratore nepiekrīt Iesniedzēja veiktajam vienpusējam ieskaitam 80 163,74 euro. Līdz ar to Administratore 2026. gada 23. aprīlī Iesniedzējam nosūtīja paziņojumu par parāda atmaksu, kurā lūgts atmaksāt Iesniedzēja parādu pret Parādnieku 80 163,74 euro saistībā ar neapmaksātiem rēķiniem.
[4.8] Rezumējot visu izklāstīto, Administratore uzskata, ka pienācīgā veidā izpildīja ar Tiesas 1. lēmumu uzlikto pienākumu, veicot Administratores 1. lēmuma pārvērtēšanu, pamatojoties uz Administratores rīcībā esošajiem dokumentiem, vienlaicīgi izsmeļoši norādot argumentus, kas liecina par strīdu pēc būtības starp Parādnieku un Iesniedzēju.
	Administratore uzskata, ka, iesniedzot atkārtotu sūdzību par Administratores rīcību gan tiesai, gan Maksātnespējas kontroles dienestam, Iesniedzējs cenšas panākt iepriekš aprakstītā strīda izskatīšanu pēc būtības ārpus attiecīgā procesa ietvariem. Minētais ir pretrunā ar kreditoru vienlīdzības principu[footnoteRef:19], kas paredz kreditoriem vienādas iespējas piedalīties procesā un saņemt savu prasījumu apmierinājumu saskaņā ar saistībām, kuras tie nodibinājuši ar parādnieku pirms procesa uzsākšanas, un labticības principu[footnoteRef:20]. Proti, maksātnespējas procesā iesaistītajām personām savas tiesības jāizmanto un pienākumi jāizpilda labā ticībā. Parādnieks un kreditors nedrīkst izmantot procesu, lai netaisnīgi iedzīvotos. [19:  Maksātnespējas likuma 6. panta 2. punkts.]  [20:  Maksātnespējas likuma 6. panta 8. punkts.] 

Turklāt ar /tiesas nosaukums/ 2026. gada 29. aprīļa lēmumu ir noraidīta Iesniedzēja 2. sūdzība. Tiesa konstatēja, ka Administratores 2. lēmums atbilst normatīvo aktu prasībām.
	Ņemot vērā visu izklāstīto, Administratore lūdz Sūdzību noraidīt pilnā apjomā.
Paskaidrojumiem pievienoti Administratores ieskatā tos pamatojošie dokumenti.
[5] Izvērtējot Sūdzību, Administratores sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
[5.1] Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.[footnoteRef:21] [21:  Maksātnespējas likuma 174.1 panta 1. un 2. punkts.] 

Kreditors, parādnieka pārstāvis vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora rīcību.[footnoteRef:22] [22:  Maksātnespējas likuma 176. panta pirmā daļa.] 

Sūdzībā izteiktas pretenzijas par Administratores rīcību, pieņemot Administratores 2. lēmumu, tajā nenorādot jaunus argumentus, tādējādi neizpildot Tiesas 1. lēmumu.
Ar Tiesas 1. lēmumu Administratorei uzlikts pienākums atkārtoti izvērtēt Iesniedzēja kreditora prasījumu. 
Lietā nav strīda, ka Administratore, atkārtoti izvērtējot Iesniedzēja kreditora prasījumu, ir pieņēmusi Administratores 2. lēmumu.
[5.2] Pēc juridiskās personas maksātnespējas procesa pasludināšanas par parādnieka pārvaldes institūciju kļūst administrators. Administrators iegūst visas normatīvajos aktos, parādnieka statūtos vai līgumos paredzētās pārvaldes institūciju tiesības, pienākumus[footnoteRef:23] un atbildību.[footnoteRef:24] Administratoram ir tiesības nodot tiesai izskatīšanai jebkuru parādnieka prasījumu, bez īpaša pilnvarojuma sastādīt un parādnieka vārdā parakstīt jebkuru dokumentu, atteikties no jebkura prasījuma vai slēgt jebkuru izlīgumu parādnieka vārdā attiecībā uz parādnieka prasījumiem pret trešajām personām.[footnoteRef:25] [23:  Tostarp arī pienākumu izvērtēt un celt tiesā prasības pret juridiskās personas pārvaldes institūciju locekļiem un kapitālsabiedrības dalībniekiem (Maksātnespējas likuma 65. panta 8. punkts).]  [24:  Maksātnespējas likuma 64. panta pirmās daļas 1. punkts.]  [25:  Maksātnespējas likuma 67. panta pirmās daļas 3., 5. un 9. punkts.] 

Administrators ir parādnieka maksātnespējas procesa vadītājs un virzītājs. Administratora atbildībā ir pēc būtības izvērtēt visus maksātnespējas procesā konstatētos faktus un iegūto informāciju to kopsakarībās. Pēc attiecīgās informācijas izvērtēšanas administratoram jāpieņem pamatots lēmums par turpmāko parādnieka maksātnespējas procesa norisi un jāizvēlas tiesiskie līdzekļi, lai nodrošinātu efektīvu un likumīgu maksātnespējas procesa norisi un mērķu sasniegšanu.[footnoteRef:26] Tikai un vienīgi administratora rīcībā ir pilnīga un visaptveroša informācija, kuras izvērtēšana ir par pamatu konkrētā lēmuma pieņemšanai. [26:  Maksātnespējas likuma 26. panta otrā daļa.] 

Izvēloties konkrēto tiesisko līdzekli, administrators uzņemas risku (atbildību) segt ar to parādniekam nodarītos zaudējumus.[footnoteRef:27] [27:  Maksātnespējas likuma 29. panta pirmā daļa.] 

[5.3] Administratore ar Administratores 2. lēmumu nav atzinusi Iesniedzēja kreditora prasījumu, secinot, ka starp Parādnieku un Iesniedzēju pastāv strīds par tiesībām.
Maksātnespējas likuma 80. pants ir noteikta administratora lēmuma par kreditora prasījumu pārsūdzības kārtība. Personām, kuras nepiekrīt administratora lēmumam, ir tiesības par to iesniegt sūdzību tiesā. Proti, pilnvaras izvērtēt, vai administratora lēmums par kreditora prasījuma atzīšanu, neatzīšanu vai daļēju atzīšanu atbilst normatīvo aktu prasībām, likumdevējs ir piešķīris tiesai[footnoteRef:28], nevis Maksātnespējas kontroles dienestam. [28:  Civilprocesa likuma 363.17 pants.] 

Vēršama uzmanība, ka kreditoru prasījumu pamatotības un atbilstības normatīvo aktu prasībām pārbaude ir tieši administratora atbildībā.[footnoteRef:29] Izvērtējot kreditoru prasījumu, administrators pieņem pamatotu lēmumu par kreditora prasījuma atzīšanu, neatzīšanu vai daļēju atzīšanu. Administrators pilnībā vai daļēji neatzīst kreditora prasījumu, par kuru pastāv strīds starp parādnieku un kreditoru.[footnoteRef:30]  [29:  Maksātnespējas likuma 74. pants.]  [30:  Maksātnespējas likuma 75. panta pirmā daļa.] 

Arī tiesa, izskatot sūdzību par administratora lēmumu, konstatējot strīdu par tiesībām, nosaka termiņu, kādā sūdzības iesniedzējs var celt prasību tiesā vispārējā kārtībā.[footnoteRef:31]  [31:  Civilprocesa likuma 363.17 panta ceturtā daļa.] 

Ievērojot minēto, ne tiesai sevišķās tiesāšanās kārtībā, ne Maksātnespējas kontroles dienestam likumdevējs nav piešķīris tiesības izvērtēt kreditora prasījuma pamatotību pēc būtības un izšķirt par to strīdu starp administratoru, parādnieku un kreditoru.
Turklāt administratora un kreditoru viedokļu nesakritība vēl nav pamats, lai Maksātnespējas kontroles dienests administratora rīcībā atzītu pārkāpumu. Proti, viedoklis par pamatojuma pietiekamību un prasījuma esamību var atšķirties personas subjektīvās izpratnes dēļ.
[5.4] Ar /tiesas nosaukums/ 2026. gada 29. aprīļa lēmumu lietā /lietas numurs/ Iesniedzēja 2. sūdzība noraidīta.
Tiesas lēmumā secināts, ka starp Parādnieku un Iesniedzēju pastāv strīds par tiesībām. Līdz ar to Iesniedzējam noteikts termiņš līdz 2026. gada 29. maijam, izmantojot tiesības, celt tiesā prasību Civilprocesa likuma 30.7 nodaļā noteiktajā kārtībā.
Tiesa minētajā lēmumā atzīst, ka Administratore atkārtoti atteikusi prasījuma tiesību Iesniedzēja kreditora prasījuma atzīšanu, izmantojot tos pašus apstākļus un pamatojumus, par kuriem Iesniedzējs jau iepriekš bija sniedzis sūdzību. Vienlaikus tiesa atzīst, ka tas nav aizliegts, turklāt Administratore sniegusi izvērstāku argumentāciju par strīdu par tiesībām.
Tiesas lēmuma motīvu daļā norādīts: Atkārtoti izvērtējot kreditora prasījumu, likumdevējs nav liedzis administratoram izmantot tos pašus argumentus kreditora prasījuma izvērtēšanai un atkārtotas kreditora pretenzijas izvērtēšanas gadījumā, administratora pienākumos neietilpst taisīt citādu vai pretēju lēmumu par kreditora prasījuma atzīšanu vai neatzīšanu.
Maksātnespējas kontroles dienestam ir pienākums respektēt un ievērot tiesu neatkarību un tiesnešu neaizskaramību.[footnoteRef:32] Līdz ar to Maksātnespējas kontroles dienests nav tiesīgs izvērtēt tiesas nolēmumus pēc būtības vai pārvērtēt tiesas (tiesneša) nolēmumā ietverto apstākļu un pierādījumu vērtējumu un motīvus, kā arī iejaukties tiesvedībā. [32:  Likuma "Par tiesu varu" 11. panta pirmā un otrā daļa.] 

Ievērojot minēto, tostarp apstākli, ka tiesa jau ir izvērtējusi Administratores 2. lēmuma atbilstību normatīvo aktu prasībām, Maksātnespējas kontroles dienestam ir pienākums respektēt tiesas lēmumu.
Turklāt likumdevējs Maksātnespējas kontroles dienestam nav piešķīris arī pilnvaras izšķirt strīdus par tiesībām, kas risināmi tiesā.[footnoteRef:33] Līdz ar to Maksātnespējas kontroles dienests neizšķir strīdu par Iesniedzēja kreditora prasījuma pamatotību un pierādījumu pietiekamību. [33:  Maksātnespējas likuma 176. panta trešā daļa.] 

Līdz ar to secināms, ka Sūdzība ir noraidāma.
[5.5] Vienlaikus Maksātnespējas kontroles dienests saistībā ar Administratores sniegtajiem paskaidrojumiem par kreditora tiesībām iesniegt administratoram papildu pierādījumus par kreditora prasījumu (skatīt arī šā lēmuma 4.7.1. punktu) vērš Administratores uzmanību, ka administrators, ja administratora rīcībā nonāk jaunatklāti apstākļi vai dokumenti par kreditora prasījumu, par kuru jau ir pieņemts lēmums, ir tiesīgs grozīt vai atcelt sākotnējo lēmumu.[footnoteRef:34] [34:  Maksātnespējas likuma 75. panta astotā daļa.] 

Tāpat Maksātnespējas kontroles dienests dara arī zināmu, ka Sūdzībā sniegtā informācija tiek ņemta vērā un tā nepieciešamības gadījumā tiks izmantota, veicot Administratores uzraudzību. Lēmuma pieņemšana, izskatot sūdzību, neierobežo Maksātnespējas kontroles dienestu veikt uzraudzību un izdarīt citus secinājumus, noskaidrojot papildu informāciju.
[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo, otro un trešo daļu,

nolēmu:

/Nosaukums A /pilnvarotās personas zvērināta advokāta /pers. A/ 2026. gada 20. aprīļa sūdzību par maksātnespējas procesa administratores /Administrators/, /amata apliecības numurs/, rīcību SIA "/Nosaukums B/", /reģistrācijas numurs/, maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

